Onbesonge Aussie klop Bezuidenhout | Netwerk24
26 Januarie 2020 20:45
Lucas Herbert (Australië) met die Dubai Classic-wennerstrofee nadat hy Suid-Afrika se Christiaan Bezuidenhout in 'n uitspeelstryd geklop het.Foto: Getty Images
Dit was Herbert se eerste sege in die Europese reeks.
Herbert en Bezuidenhout het Sondagoggend ses houe agter die voorloper, Wu Ashun van China, afgeslaan.
Maar hulle het die gure weertoestande oorkom en albei die laaste ronde in 68 houe voltooi om op 279, nege onder die baansyfer, te eindig.
Bezuidenhout kon die toernooi maklik gewen het, maar hy het op die 18de putjie sy voorsprong weggegooi toe sy bal in die water voor die setperk beland het.
Hy het 'n hou aan syfer op dié syfer5-putjie afgestaan.
Herbert het dit uitgebuit en voëltjies op die 17de en 18de putjies behaal om 'n uitspeelstryd af te dwing.
Op die eerste uitspeelputjie het Herbert sy bal in die water geslaan en moes hy weer afslaan.
Hy het baie goed herstel en steeds, soos Bezuidenhout, gelyk aan baansyfer gespeel.
Op die tweede uitspeelputjie het Herbert sy tweede hou slegs sowat ses meter van die blikkie af geslaan en het hy geseëvier nadat hy suksesvol vir 'n voëltjie geset het.
Die Spanjaard Adri Arnaus, Suid-Afrika se Dean Burmester en Engeland se Tom Lewis het saam derde geëindig op 281, sewe onder baansyfer, gevolg deur Wu Ashun en die Amerikaner Kurt Kiatayma (albei 282). – europeantour.com